40. ΑΠΟΦΑΣΗ ΥΠΟΥΡΓΟΥ ΕΘΝ. ΟΙΚΟΝΟΜΙΑΣ ΚΑΙ ΕΜΠΟΡΙΟΥ Αριθ. Φ-3193 της 8/21 Αυγ. 1989 (ΦΕΚ Β΄ 609) Προϊόντα που δεν εμφανίζονται υπό την πραγματική τους μορφή, θέτοντας σε κίνδυνο την υγεία ή ασφάλεια των καταναλωτών. Έχοντας υπόψη: 1.Το άρθρ. 2 παρ. 1 περίπτ. η΄ του Νόμ. 1338/83 "εφαρμογή του Κοινοτικού Δικαίου  (ΦΕΚ 34/Α΄/17.3.83), όπως τροποποιήθηκε μεταγενέστερα από το άρθρ. 6 του Νόμ. 1440/84 (ΦΕΚ 70/Α΄/21.5.84) και από το άρθρ. 7 του Νόμ. 1775/88 (ΦΕΚ 101/Α΄/24.5.88). 2.Την οδηγία 87/357/ΕΟΚ (Ε.Ε. των Ε.Κ. L 192/11.7.87) προς εναρμόνιση με την οποία εκδίδεται η παρούσα απόφαση, αποφασίζουμε: Άρθρ.1.-1.Η παρούσα εφαρμόζεται στα προϊόντα που αναφέρονται στην παρ. 2 τα οποία, επειδή δεν εμφανίζονται υπό την πραγματική τους μορφή, θέτουν σε κίνδυνο την υγεία ή ασφάλεια των καταναλωτών. 2.Τα προϊόντα για τα οποία γίνεται λόγος στην παρ. 1 είναι εκείνα που παρά το γεγονός ότι δεν είναι τρόφιμα, έχουν σχήμα, οσμή, χρώμα, όψη, συσκευασία, επισήμανση, όγκο ή μέγεθος τέτοιου είδους ώστε ενδέχεται ευλόγως οι καταναλωτές και ιδίως τα παιδιά να τα εκλάβουν ως τρόφιμα και ως εκ τούτου να τα βάλουν στο στόμα, να τα γλείψουν ή να τα καταπιούν, πράγμα που ενδεχομένως συνεπάγεται κινδύνους, όπως ασφυξία, δηλητηρίαση, διάτρηση ή απόφραξη του πεπτικού σωλήνα. Άρθρ.2.-Η εμπορία, εισαγωγή, κατασκευή ή εξαγωγή προϊόντων που αφορά η παρούσα απόφαση, απαγορεύεται. Άρθρ.3.-Με Αγορανομικές διατάξεις εκδιδόμενες από τον Υπουργό Εμπορίου, καθορίζονται τα μέτρα τα οποία πρέπει να ληφθούν στην περίπτωση προϊόντων που κυκλοφορούν ή που πρόκειται να κυκλοφορήσουν στην αγορά και τα οποία κρίνονται από την Τεχνική Δ/νση της Κεντρικής Υπηρεσίας του Υπουργείου Εμπορίου, ως εμπίπτοντα στις διατάξεις των ανωτέρω άρθρ. 1 και 2, εκτός αν αυτά αποσυρθούν από την αγορά εκουσίως από τον υπεύθυνο διανομής. Άρθρ.4.-Οποιοδήποτε λαμβανόμενο βάσει του άρθρ. 3 μέτρο, κοινοποιείται στην Επιτροπή των Ε.Κ. κατά τις διατάξεις του άρθρ. 4 της 87/357/ΕΟΚ οδηγίας του Συμβουλίου των Ε.Κ. Άρθρ.5.-Οι παραβάτες της παρούσας διώκονται κατά τις διατάξεις του ισχύοντος Αγορανομικού Κώδικα και τιμωρούνται με τις ποινές που προβλέπονται από το άρθρ. 30 αυτού. Άρθρ.6.-Η ισχύς της παρούσας αρχίζει από την επομένη της δημοσιεύσεώς της στην Εφημερίδα της Κυβερνήσεως.  (Αντί για τη σελ. 90,439(α) Σελ. 90,439(β) Τεύχος 1405 Σελ. 57 Όροι - Προδιαγραφές Τυποποίησης Προϊόντων - ΕΛ.ΟΤ 13.Γ.ε.39-40 